Publication: Magyar Közlöny
Issue: MK-1999-63 (Year: 1999, Number: 63)
Era: 1990-2004
Section: szóló 1995. évi CXVII. törvény — az 1997. évi CV. törvény
Paragraph Index: 241

1. Az Országos Munkaügyi Tanács tárgyalta a munkavállalói oldal javaslatát a legkisebb munkabér évközi emelésére. Előterjesztésében a munkavállalói oldal az 1999. évre érvényes 22 500 Ft-os minimálbér 25 500 Ft-ra történő emelését kezdeményezte, mindenekelőtt az ez évi adórendszer alacsony keresetűeket érintő negatív hatásaira és a minimálbér reálértékének csökkentésére figyelemmel. A munkáltatói oldal a szakszervezeti javaslatot az 1999. évi gazdálkodási feltételek kedvezőtlen alakulása miatt nem tartotta időszerűnek. Az agrárszféra képviselői kifejtették, hogy a minimálbér évközi emelését az ágazat gazdasági helyzete nem teszi lehetővé. A kormányzati oldal a minimálbér összegének megállapításánál meghatározónak tartja a munkavállalók és a munkáltatók közötti megállapodást. A makrogazdasági összefüggések alapján azonban vitatta a munkavállalói oldal javaslatának megalapozottságát. A jövő évi minimálbér összegét is befolyásoló adó- és járulék törvényjavaslatok előkészítésével kapcsolatban felhívta a figyelmet arra, hogy a pénzügyi tárca megkezdte az érdekképviseletekkel a törvényjavaslatok szakértői egyeztetését.

Source: https://magyarkozlony.hu/hivatalos-lapok/4e4529b86629f76a4f895de554b338bf37fde7c1/dokumentumok/ce32c968df9c8ad76b5b2ebb9d0d73061adaa30a/letoltes